Der har været gang i benmusklerne i Blokhus anden påskedag, da løbet Forest to the bay om man så må sige løb af stablen.

802 personer havde tilmeldt sig til løbet, hvor der var noget for enhver løbe-smag. Løbet gik gennem Blokhus Klitplantage, og især på de lange distancer var der lagt op til snoede stier og kuperet terræn. Det var et løb, hvor alle kunne være med - både de helt nye og de mere rutinerede. Der var nemlig en rute på 420 meter, en på fire kilometer, en på ti kilometer – eller også kunne man også snuppe sig en halvmaraton. Det gjorde blandt andre Peter Vejrgang fra Brønderslev. - Det er sæsonens første halvmaraton, og så glæder jeg mig især til at løbe nede på stranden, fortalte Peter Vejrgang forud for start. Det var DGI Nordjylland og PGU Runners, der stod for arrangementet.